Lekë Luli

Lekë Luli (Kastrat, 1908 - 16 korrik 1944) ka qenë frat françeskan, veprimtar i rezistencës shqiptare gjatë Luftës së Dytë Botërore si anëtar i Lëvizjes së Legalitetit. Ka qenë kleriku i parë i vrarë nga komunistët.

 Biografia 
U lind në Kastrat të Malësisë së Madhe, i pagëzuar Mark. Ndoqi dhe përfundoi studimet në Kolegjin Françeskan në Shkodër e Kolegjin e Shna Ndout në Romë. Qe docent në liceun Illyricum dhe për një kohë drejtues i Shoqërisë Antoniane.

Shtatë muaj pas pushtimit italian të Shqipërisë, u arratis si antifashist në Jugosllavi dhe dorëzoi në Legatën Angleze në Beograd një përkujtesë kundër fashizmit. Pas pushtimit të Jugosllavisë nga Gjermania e Italia, internohet në Itali në prill të 1941. Pasi u kthye, u angazhua në krah të forcave monarkiste të Bazit të Canës. U zgjodh sekretar i Legalitetit.

Më 26 korrik 1943 në takimin përgatitor para Mbledhjes së Mukjes, që u mbajt në shtëpinë e Ihsan Toptanit në Tapizë, ishte ndër vëzhguesit së bashku me të zotin e shtëpisë, Xhemal Herrin, Et'hem Haxhiademin, etj.

Mori pjesë me Bazin si përfaqësues i Legalitetit në një takim me Frontin dhjetorin e 1943, ku nuk u arrit ndonjë marrëveshje për vazhdimin e rezistencës së përbashkët.

U vra nga forcat e batalionit komunist "Perlat Rexhepi" në korrik të 1944.

 Referime 

Kategoria:Lindje 1908
Kategoria:Vdekje 1944
Kategoria:Françeskanë shqiptarë
Kategoria:Njerëz nga Malësia e Madhe
Kategoria:Të pushkatuar nga regjimi komunist